Bybel van sommige Texas-skole se rakke verwyderArgieffoto bloot ter illustrasie. (Foto: Unsplash) Amptenare in ’n skooldistrik in die Amerikaanse deelstaat Texas het onderwysers en bibliotekarisse opdrag gegee om alle boeke wat die afgelope skooljaar deur die skooldistrik se formele klagteproses betwis is, tydelik te verwyder. Dit sluit die Bybel en ’n geïllustreerde verwerking van Anne Frank se dagboek in. Die Keller-skooldistrik se raad van trustees het verlede week ’n beleid aanvaar wat nuwe standaarde stel vir hoe boeke en ander onderrigmateriaal vir dié distrik se skole gekeur word. Dié beleid bepaal dat boeke vir ’n tydperk van 30 dae vir openbare beoordeling beskikbaar gestel moet word voordat dit deur biblioteke aangekoop kan word. Dit bepaal ook dat betwiste materiaal tydelik van ’n skool se boekrakke verwyder word terwyl die materiaal beoordeel en oorweeg word. “Aangeheg is ’n lys van al die boeke wat verlede jaar betwis is,” lui ’n e-pos wat Dinsdag aan alle skoolhoofde gestuur is kort voordat die skooldistrik se leerders Woensdag ná die somervakansie teruggekeer het skool toe. “Ek versoek dat al hierdie boeke teen die einde van vandag uit biblioteke en klaskamers verwyder word. Maak asseblief hierdie boeke bymekaar en bêre dit op ’n plek (boekkamer, kantoor of ander geskikte plek),” skryf Jennifer Price van die raad van trustees in ’n e-pos wat aan skoolhoofde gestuur is. The Texas Tribune het dié e-pos onder oë gehad. “Die skooldistrik se administrasie vra tans ons kampuspersoneel en bibliotekarisse om boeke wat verlede jaar betwis is, te beoordeel om te bepaal of hulle aan die vereistes van die nuwe beleid voldoen,” het die skooldistrik intussen ook in ’n verklaring gesê. CNN berig ouers, werknemers en inwoners van die distrik word nou toegelaat om formele besware teen boeke en onderrigmateriaal wat in skole gebruik word, in te dien. ’n Komitee sal dan oorweeg of die materiaal opvoedkundig geskik is en ’n besluit neem oor of die materiaal in die skool kan bly of liefs verwyder moet word. Daar kan ook besluit word om die gebruik van die materiaal tot spesifieke grade of studente wat hul ouers se toestemming ontvang het, te beperk. Sodra bevestig is dat ’n boek aan die nuwe beleid voldoen, sal die boek aan biblioteke terugbesorg word. Altesame 41 boeke is die afgelope jaar betwis. Dit sluit in alle weergawes van die Bybel sowel as sommige wat LGBTQ-ervarings verken, soos All Boys aren’t Blue deur George M Johnson en die boek Gender Queer: A Memoir deur Maia Kobabe.